DOI: 10.14457/tu.the.2018.781
title: แผนธุรกิจแพลตฟอร์มการให้บริการด้านการขนส่งระหว่างประเทศ

description: ในปัจจุบันการดำเนินชีวิตของผู้คนได้เปลี่ยนไปตลอดเวลา โดยเน้นความสะดวกรวกเร็ว การได้รับการตอบสนองที่ไวขึ้น นั่นทำให้พฤติกรรมในการใช้จ่ายได้เปลี่ยนไป ตลาดอีคอมเมิร์ซเติบโตขึ้น เพราะการนั่งอยู่ที่บ้านก็สามารถซื้อขายสินค้าออนไลน์ได้ และยังมีบริการรับส่งถึงหน้าบ้าน ด้วยปัจจัยหลายอย่างที่ส่งผลเหล่านี้ทำให้ธุรกิจที่เติบโตขึ้นมาได้มากขึ้นคือ SME เพราะไม่จำเป็นต้องมีทุนจำนวนมากก็สามารถสร้างธุรกิจของตนเองได้ และ SME ก็เริ่มขยายกิจการเข้ามาในตลาดอีคอมเมิร์ซอย่างรวดเร็ว เมื่อมีการซื้อขายจากคนละสถานที่ สิ่งเหล่านี้ทำให้เกิดการขนส่งหรือคือระบบโลจิสติกส์ เพื่อเอื้ออำนวยความสะดวกให้ชีวิตของคนปัจจุบันที่มีการใช้ชีวิตเร่งด่วนตลอดเวลา โดยเฉพาะในสังคมเมืองใหญ่ ธุรกิจโลจิสติกส์จึงมีการเติบโตขึ้น ไม่ว่าจะเป็นบริษัทขนส่งหลากหลายรายที่ต้องหาทางพัฒนากลยุทธ์อยู่สม่ำเสมอเพื่อสามารถแข่งขันในตลาดได้ รวมถึงบริษัทที่เป็นนายหน้าในการขนส่งเช่น บริษัทรับชิปปิ้ง ที่รับทำทุกกระบวนในการขนส่งให้เลย ทั้งเรื่องการจัดการภาษี และการประเมินราคาค่าขนส่ง อีกทั้งบริษัทโลจิสติกส์มากมายที่รับขนส่งภายในประเทศด้วยยานพาหนะส่วนตัว และของสาธารณะ ซึ่งสิ่งเหล่านี้จะเห็นได้ว่า โลจิสติกส์อยู่ใกล้ตัวเราตลอดเวลา และเป็นเหมือนหนึ่งในปัจจัยที่สำคัญในการดำรงชีวิตไปแล้ว ทั้งนี้ด้านข้อมูลในการขนส่งทั่วไปมักจะเข้าถึงได้ยาก ทำให้ผู้ที่ไม่ได้มีการใช้งานการขนส่งเป็นประจำอาจต้องใช้เวลาในการศึกษาหาข้อมูลดังกล่าว ทั้งด้านราคาค่าขนส่งจากบริษัทขนส่งเอกชนแต่ละราย ด้านข้อมูลและรูปแบบการขนส่งที่ไม่ได้มีการแจกแจงรายละเอียดไว้อย่างชัดเจน จึงเป็นที่มาของการคิดก่อตั้งธุรกิจแพลตฟอร์มการให้บริการด้านการขนส่ง เพื่อนำมาแก้ไขและช่วยอำนวยความสะดวกในการประหยัดเวลาในการเทียบเคียงข้อมูลการขนส่งของผู้ให้บริการการขนส่งแต่ละราย รวมทั้งยังมองเห็นโอกาสที่จะมีคนเข้าใช้งาน เพราะเป็นธุรกิจใหม่ที่ยังไม่เป็นที่รู้จักในประเทศไทยและแพลตฟอร์มการเปรียบเทียบราคาในธุรกิจอื่นเป็นที่แพร่หลายและมียอดการใช้งานที่สูงมาโดยตลอด โดยกลุ่มเป้าหมายหลักธุรกิจ SME ที่จะมีการส่งสินค้าหรือมีแนวโน้มในการส่งสินค้าในอนาคตที่มีปัญหาในการเข้าถึงข้อมูลและต้องการประหยัดเวลาในการศึกษาข้อมูลด้านการขนส่ง ซึ่งธุรกิจแพลตฟอร์มใช้ชื่อว่า “Friendship” เป็นแพลตฟอร์มที่รวมข้อมูลด้านราคาและการขนส่งทางอากาศหลากหลายรูปแบบจากผู้ให้บริการเอกชนที่มีชื่อเสียง ซึ่งสามารถจองผ่านหน้าเว็บไซต์หรือแอปพลิเคชัน Friendship ได้เลย เป็นการอำนวยความสะดวกให้ผู้รับบริการได้มีทางเลือกในการใช้บริการการขนส่งได้ คือ จอง จ่าย รอส่ง ครบทุกขั้นตอน พร้อมทั้งมีพนักงานคอยให้ความช่วยเหลือในด้านการใช้งาน นอกจากนั้นยังมีบริการสำหรับลูกค้าธุรกิจที่มีการส่งสินค้าเป็นประจำทุกเดือน โดยการได้ราคาส่วนลดพิเศษที่มากกว่าการส่งแบบรายครั้ง ซึ่งรายได้ของแพลตฟอร์มจะมาจากค่าบริการในการใช้งานโดยผู้ใช้รายครั้งจะอยู่ที่ราคา 59 บาท และการเก็บค่าบริการจากลูกค้ารายเดือนจะมาจาก 1% โดยหักจากส่วนลดที่ผู้ให้บริการมอบให้ กิจกรรมทางการตลาดจะเน้นการสื่อสารแบบออนไลน์ เพราะเป็นแพลตฟอร์มที่ต้องการผู้ใช้งานในระบบออนไลน์ และหาข้อมูลทางอินเทอร์เน็ต ซึ่งกิจกรรมทางการตลาดได้แก่การโปรโมตผ่านโซเชียลมีเดีย ของธุรกิจ ได้แก่ Facebook Instagram และ Line ad รวมทั้งการโปรโมตเว็บไซต์ที่เป็นธุรกิจที่เกี่ยวข้องเพื่อสื่อสารไปถึงกลุ่มเป้าหมายโดยตรง เพื่อให้เกิดการรับรู้ถึงแบรนด์ และประโยชน์ที่จะได้รับหากใช้บริการในส่วนของการดำเนินงานด้านระบบ บริษัทจะใช้ API System ในการเชื่อมต่อข้อมูลกับผู้ให้บริการด้านการขนส่ง ซึ่งเปรียบเสมือนพันธมิตรทางธุรกิจที่เอื้อประโยชน์ต่อกัน โดยแพลตฟอร์มเป็นเหมือนอีกหนึ่งช่องทางในการเข้าถึงผู้ใช้งาน และกระจายข้อมูลเป็นทางเลือกให้กับผู้ใช้งานมากขึ้น และผู้ให้บริการก็เป็นแหล่งข้อมูลที่สำคัญของแพลตฟอร์มในการดำเนินธุรกิจ รวมทั้งการจัดหาผู้ให้บริการด้านพื้นที่เว็บไซต์ แอปพลิเคชัน การสร้างโดเมน และการจดทะเบียนอิเล็กทรอนิกส์ต่างๆ เพื่อสร้างความเชื่อมั่นให้ผู้ใช้งาน ในด้านการให้บริการที่ครบถ้วนและความปลอดภัยในการรักษาข้อมูลทางบัญชี สำหรับเงินลงทุนธุรกิจเริ่มแรกอยู่ที่ 1,00,000 บาท จากการวิเคราะห์กลยุทธ์ทางการเงิน บริษัทได้กำหนดเป้าหมายใน 1-5 ปีแรก โดยประมาณการเงินรายได้ ค่าใช้จ่าย และเงินทุนหมุนเวียนต่างๆ ในสถานการณ์ปกติ ซึ่งสามารถคำนวณ NPV ของโครงการออกมาได้ที่ 1,715,825บาท ซึ่งมีค่าเป็นบวกและ IRR ที่ 44% และคำนวณระยะเวลาคืนทุนอยู่ที่ 4.07 ปี หรือ 49 เดือน